Bedfordshire

| Sijainti | 
Itä-EnglantiEnglantiYhdistynyt kuningaskunta |
| Pääkaupunki | 
BedfordView and modify data on Wikidata  |
| Pinta-ala | 
1 240 km2 (2016)View and modify data on Wikidata  |
| Hallinnolliset osat | 
Bedford (d) (käännä suomeksi)Luton (d)Central Bedfordshire (d)View and modify data on Wikidata  |
| Väkiluku | 
682 000 as. (2020)View and modify data on Wikidata  |
| Asukastiheys | 
552 as./km2 (2020) |
| Lippu | 
-View and modify data on Wikidata  |
| Verkkosivusto | 
www.bedfordshire.gov.ukView and modify data on Wikidata  |

Kartta

|  |  |
| --- | --- |
| Koordinaatit | 
52° 05′ 00″ P, 0° 25′ 00″ LView and modify data on Wikidata  |

muokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**Bedfordshire** on muodollinen ja historiallinen kreivikunta Kaakkois-Midlandsin alueella Englannissa. Se menetti hallinnollisen asemansa vuonna 2009, jolloin siihen kuulunut Bedfordin hallintopiiri sai yhtenäishallintopiirin aseman ja kahdesta muusta hallintopiiristä – Mid Bedfordshirestä ja South Bedfordshirestä – muodostettiin Central Bedfordshiren yhtenäishallintopiiri. Näiden lisäksi sen alueella sijaitsee Lutonin yhtenäishallintopiiri. Vuonna 2020 muodollisen kreivikunnan alueella arvioitiin elävän noin 682 000 ihmistä.

Maantiede
---------

Dunstable Downs kuuluvat Chilternin kukkuloihin.
Bedfordshiren pinta-ala on 1 192 neliökilometriä. Sitä ympäröivät Cambridgeshire koillisessa, Hertfordshire kaakossa, Buckinghamshire lounaassa ja Milton Keynesin yhtenäishallintopiiri luoteessa.

Kreivikunnan eteläisimmässä osassa on Chilternin kukkuloina tunnettu lounais-koillissuuntainen liitukiviharjanne. Kukkuloiden vieressä on savisia laaksoja, joiden maaperä mahdollisti aikaisemmin laajamittaisen tiilenvalmistuksen. Tiiliä valmistettiin myös pohjoisempana, missä kreivikunta ulottuu Great Ousen mutkittelevaan jokilaaksoon. Jokilaakson savinen maaperä soveltuu erinomaisesti maanviljelyyn.

Historia
--------

Bedfordshire on ollut asutettu jo hyvin kauan. Varhaisella pronssikaudella (n. 1800 eaa.) Great Ousen jokilaaksoon muutti kellopikarikulttuuriin kuuluneita ihmisiä Välimeren itäosista. Rooman hallitessa Britanniaa (0–400-luvulla) väestö oli keskittynyt kreivikunnan eteläosiin Dunstablen (silloisen *Durocobrivaen*) ympäristöön. Roomalaisten vetäydyttyä Britanniasta alueelle muutti anglosakseja ja daaneja, joista jälkimmäiset perustivat Bedfordin kaupungin. Kreivikunta mainitaan hallinnollisena alueena ensimmäisen kerran vuonna 1010.

Hallinto
--------

Bedfordshirellä ei ole ollut hallinnollista asemaa vuodesta 2009 lähtien. Lordiluutnantti Helen Nellis on edustanut Ison-Britannian kuningatarta kreivikunnassa 22. helmikuuta 2012 lähtien.

### Osa-alueet

Bedfordshiren muodolliseen kreivikuntaan kuuluvat seuraavat kolme hallinnollisesti itsenäistä yhtenäishallintopiiriä:

Bedfordshiren aluehallinto1. taso: Hallintopiirit2. taso: Kunnat

| Hallinnon taso | Väkiluku (2020) | Lähde | Kartalla |
| --- | --- | --- | --- |
| Bedfordin kaupunkipiiri \* | 175 000 |  | 1 |
| Central Bedfordshire \* | 294 000 |  | 2 |
| Lutonin kaupunkipiiri \* | 214 000 |  | 3 |
| \* Yhtenäishallintopiiri |

Yhtenäishallintopiirit jakaantuvat edelleen 126 kuntaan *(civil parish)*, joilla on omat kunnan- tai kaupunginvaltuustonsa. Kunnat edustavat asukkaitaan paikallishallinnon ylempiin tasoihin nähden, tuottavat paikallisia palveluja ja pyrkivät parantamaan kunnan elintasoa. Ne voivat järjestää asukkailleen esimerkiksi vapaa-ajankeskuksia, puistoja, viljelypalstoja, bussikatoksia, julkisia jäteastioita ja parkkialueita.

Talous
------

Luton ja Dunstable tunnettiin historiallisesti olkihatuista, mutta nykyään niissä valmistetaan moottoriajoneuvoja ja kevyttä konetekniikkaa. Myös Lutonin lentoasema työllistää paljon ihmisiä. Lutonissa valmistetaan yhä huopahattuja.

Central Bedfordshiren eteläosassa, Chilternin kukkuloiden juurella sijaitsee savilaaksoja, joissa valmistettiin aikaisemmin tiiliä. Siellä sijaitsee myös tekniikkaan erikoistunut Cranfield University. Myös pohjoisempana sijaitsevan Stewartbyn kaupungin ympäristössä valmistettiin tiiliä vuoteen 2008 saakka. Ampthillin kaupungin ympäristössä ja Bedfordin hallintopiirissä maaperä on savista ja soveltuu siksi erinomaisesti maanviljelyyn.

Liikenne
--------

Lutonin lentoasema on Britannian viidenneksi vilkkain.
### Tiestö

Bedfordshiren läpi kulkee kolme suurta tietä:

* Lontoosta Skotlantiin johtava A1 kulkee kreivikunnan itäosien poikki;
* Lontoosta Walesiin johtava A5 ja Leedsiin johtava moottoritie M1 kulkevat kreivikunnan eteläosien poikki ja ohittavat Lutonin ja Dunstablen kaupungit.

### Rautatiet

Bedfordshiren läpi kulkee seuraavat rautatiet:

* Lontoon Eustonin rautatieasemalta Coventryyn, Birminghamiin ja Luoteis-Englantiin johtava rata kulkee kreivikunnan länsiosien poikki Leighton Buzzardin kautta;
* Lontoon St Pancrasin rautatieasemalta Leicesteriin, Derbyyn, Nottinghamiin ja Sheffieldiin johtava rata kulkee kreivikunnan läpi Lutonin ja Bedfordin kautta;
* Lontoon King’s Crossin rautatieasemalta Yorkshireen, Koillis-Englantiin ja Skotlantiin johtava rata kulkee kreivikunnan itäosien poikki Arleseyn, Biggleswaden ja Sandyn kautta.

Lisäksi Bedfordin ja Milton Keynesiin kuuluvan Bletchleyn välillä kulkevalla radalla liikennöi paikallisjunia, jotka pysähtyvät useissa kylissä kreivikunnan alueella.

### Lentoliikenne

Lutonin lentoasema on Ison-Britannian viidenneksi vilkkain, ja sieltä liikennöidään lentoja yli 90 kohteeseen. Sitä käyttävät etenkin monet halpalentoyhtiöt, kuten easyJet, Flybe ja Ryanair. Kenttä sijaitsee 32 kilometrin päässä Lontoosta pohjoiseen.

Väestö
------

Great Ouse -joki ja Shire Hall Bedfordin kaupungissa. Bedfordshiren kreivikunnanvaltuusto kokoontui Shire Hallissa ennen lakkauttamistaan vuonna 2009.
Vuonna 2020 Bedfordshiren muodollisessa kreivikunnassa oli noin 682 000 asukasta ja seuraavat yli kymmenentuhannen asukkaan asutuskeskukset:

| Asutuskeskus | Hallinnollinen alue | Väkiluku (2020) | Lähde |
| --- | --- | --- | --- |
| Luton | Luton | 222 000 |  |
| Bedford | Bedford | 94 000 |  |
| Leighton Buzzard | Central Bedfordshire | 43 000 |  |
| Dunstable | Central Bedfordshire | 35 000 |  |
| Ampthill | Central Bedfordshire | 23 000 |  |
| Biggleswade | Central Bedfordshire | 22 000 |  |
| Kempston | Bedford | 21 000 |  |
| Houghton Regis | Central Bedfordshire | 19 000 |  |
| Sandy | Central Bedfordshire | 12 000 |  |

Tunnukset
---------

### Lippu

Bedfordshiren lipussa on mustalla pohjalla kolme kampasimpukkaa, jotka on lainattu Bedfordin herttuan vaakunasta. Nelijakoisen kentän punainen ja kultainen väri on puolestaan otettu Beauchampin suvun vaakunasta. Beuchampit olivat tärkeässä asemassa kreivikunnassa Englannin normannivalloituksesta lähtien. Sinivalkoiset aaltokuviot viittaavat kreivikunnan halki virtaavaan Great Ouse -jokeen. Lippu otettiin käyttöön syyskuussa 2014 ja se perustuu jo lakkautetun Bedfordshiren kreivikunnanvaltuuston vaakunaan vuodelta 1951.

### Kreivikuntapäivä

Bedfordshire clanger
Bedfordshiren kreivikuntapäivää vietetään marraskuun 28. päivänä saarnamies ja kirjailija John Bunyanin syntymän muistoksi. Kreivikuntapäivä valittiin yleisöäänestyksessä helmikuussa 2015.

### Nimikkokukka

Vuonna 2004 Bedfordshiren nimikkokukaksi valittiin mehiläisorho Plantlife International -järjestön pitämässä yleisöäänestyksessä.

### Perinneruoat

Bedfordshiressä syödään *Bedfordshire clangers* -nimellä tunnettuja pasteijoita, jotka kypsennetään keittämällä tai höyryttämällä, harvemmin paistamalla. Niiden kuoritaikinassa käytetään talia ja täyte voi olla suolainen (pekonia tai naudanjauhelihaa) tai makea (omenaa tai mustaherukkaa). Muita perinneruokia ovat *Bedfordshire pudding* (kuivatuilla hedelmillä ja maitokiisselillä täytetty murotaikinapiirakka) ja *Barford pudding* (rusinoilla höystetty talipohjainen vanukas).

Lähteet
-------

1. 1 2 3 4  Bedfordshire *Encyclopaedia Britannica*. Viitattu 11.4.2019. (englanniksi)
2. 1 2 3 4 5 6  Brinkhoff, Thomas: United Kingdom: Administrative Division (Counties and Districts) - Population Statistics, Charts and Map *City Population*. Viitattu 15.5.2022. (englanniksi)
3. 1 2 3  Central Bedfordshire *Encyclopaedia Britannica*. Viitattu 12.4.2019. (englanniksi)
4. 1 2 3 4  Bedford *Encyclopaedia Britannica*. Viitattu 12.4.2019. (englanniksi)
5. ↑  The Lord Lieutenant role and profile Central Bedfordshire Council. Viitattu 12.4.2019. (englanniksi)
6. ↑  Bedfordshire UK Local Councils. Viitattu 4.5.2019. (englanniksi)
7. ↑  All About Local Councils (PDF) (sivut 4–5) The National Association of Local Councils.  Arkistoitu 8.10.2020. Viitattu 4.5.2019. (englanniksi)
8. 1 2  Luton *Encyclopaedia Britannica*. Viitattu 14.4.2019. (englanniksi)
9. ↑  Dunstable *Encyclopaedia Britannica*. Viitattu 14.4.2019. (englanniksi)
10. ↑  Ampthill *Encyclopaedia Britannica*. Viitattu 14.4.2019. (englanniksi)
11. ↑  Highways England (PDF) *assets.publishing.service.gov.uk*. Viitattu 12.4.2019. (englanniksi)
12. 1 2  London & the South East rail services (PDF) *nationalrail.co.uk*.  Arkistoitu 13.12.2018. Viitattu 12.4.2019. (englanniksi)
13. ↑  The top 10 busiest airports in the UK *Airport Technology*. Viitattu 12.4.2019. (englanniksi)
14. ↑  Brinkhoff, Thomas: Luton (Unitary District, East of England, United Kingdom) - Population Statistics, Charts, Map and Location *City Population*. Viitattu 15.5.2022. (englanniksi)
15. 1 2  Brinkhoff, Thomas: Bedford (Unitary District, East of England, United Kingdom) - Population Statistics, Charts, Map and Location *City Population*. Viitattu 15.5.2022. (englanniksi)
16. 1 2 3 4 5 6  Brinkhoff, Thomas: Central Bedfordshire (Unitary District, East of England, United Kingdom) - Population Statistics, Charts, Map and Location *City Population*. Viitattu 15.5.2022. (englanniksi)
17. ↑  Bedfordshire Flag *British County Flags*. Viitattu 11.4.2019. (englanniksi)
18. ↑  Bedfordshire Day *British County Flags*. Viitattu 11.4.2019. (englanniksi)
19. ↑  Kirby, Alex: UK counties choose floral emblems  5.5.2014. BBC News. Viitattu 11.4.2019. (englanniksi)
20. ↑  Bedfordshire Clangers *Foods of England*. Viitattu 12.4.2019. (englanniksi)
21. ↑  Bedfordshire Pudding *Foods of England*. Viitattu 14.4.2019. (englanniksi)
22. ↑  Barford pudding *Foods of England*. Viitattu 14.4.2019. (englanniksi)

Aiheesta muualla
----------------

* Kuvia tai muita tiedostoja aiheesta **Bedfordshire** Wikimedia Commonsissa

* Experience Bedfordshire (matkailusivusto)